ऐथमै दे ढक्कै कोल पुज्जदे पुज्जदे चन्नै दी फाड़ी बदलें दे बिच्चा झांकन लगी ही। नैनसुख ने इक बारी बी पिच्छें मुड़ियै गुजरी गी नेईं दिक्खेआ। ओह् चांह्दा हा तौले तौले उसी ओह्दे डेरे पजाई देयै। म्हीन म्हीन चाननी च दोयै इयां ढक्क उतरा दे हे, जियां दो बेबाकफ माह्नू कन्ने कन्ने टुरा दे होन। तूतिएं आली खूही लंघियै इक थाह्र गुजरी खड़ोई गेई ते बोली, "इत्थुआं मिगी रस्ता औंदा ऐ, में इक्कली टुरी जाङ।" नैनसुख खड़ोता रेहा। किश बोलेआ नेईं। गुजरी ओह्दे अग्गुआं लंघी गेई। चानक गै थोड़ी दूर जाइयै ओह् खड़ोई गेई। परतियै ओह्दे कोल आई ते बोली, "तूएं कल ब्हूचड़िएं दे बिच्च बैठे दे मिगी दिक्खा दा हा?"